DOI: 10.14457/tu.the.2016.763
title: การพัฒนาการวางผังและการจัดการพื้นที่ใช้สอยสำหรับที่พักนักเดินทางริมถนนทางหลวงสายหลักในประเทศไทย

description: สถานการณ์ปัจจุบันมีการขยายตัวของอุตสาหกรรมการท่องเที่ยวและการขยายตัวของปริมาณรถยนต์ในประเทศ จึงส่งผลให้มีนักเดินทางที่เดินทางด้วยพาหนะส่วนตัวมากขึ้น ผู้เดินทางระยะไกลเกิดความเมื่อยล้า มีความต้องการที่พักที่เหมาะสมระหว่างการเดินทาง จึงทำการสำรวจความต้องการของนักเดินทางโดยใช้การสัมภาษณ์และแบบสอบถาม ตลอดจนสำรวจรูปแบบต่างๆของที่พักริมทางหลวงในปัจจุบัน ที่สถานีบริการน้ำมันต่างจังหวัดหลายสถานี ในภาคกลาง ภาคเหนือ ภาคตะวันออก ภาคใต้ ภาคตะวันออกเฉียงเหนือ และอุทยานแห่งชาติต่าง ๆ พบว่ามีความต้องการอื่นที่นอกเหนือจากที่มีอยู่ในปัจจุบัน ซึ่งงานวิจัยนี้ยังพบว่านักเดินทางที่ทำการสำรวจมีความต้องการในการพักผ่อนระยะยาวหรือพักแรมอีกด้วย จึงกลายเป็นจุดสำคัญที่จะสร้างความแตกต่างและการแข่งขันทางธุรกิจใหม่ ในการออกแบบที่พักนักเดินทางที่ตอบโจทย์ให้กับผู้เดินทางในยุคปัจจุบัน โดยความต้องการของกลุ่มเป้าหมายซึ่งกลุ่มเป้าหมายในที่นี้คือนักเดินทางและนักท่องเที่ยวลักษณะครอบครัวที่เดินทางโดยรถยนต์ส่วนบุคคล 2-4 คน ในด้านที่พักนักเดินทางนั้น มีความต้องการโรงแรมขนาดเล็ก 2 ชั้น อยู่กับสถานีบริการน้ำมันขนาดใหญ่ริมถนนทางหลวงสายหลักในประเทศไทย โดยลักษณะของที่พักนักเดินทางนั้นตามความต้องการของกลุ่มเป้าหมายนั้นมีจำนวน 10-20 ห้อง ราคาอยู่ที่ 1,000-2,000 บาทซึ่งสิ่งอำนวยความสะดวกที่ต้องมีในบริเวณสถานีบริการน้ำมันคือ ร้านสะดวกซื้อ ร้านอาหาร ร้านกาแฟ และสวนร่มรื่น ในด้านสิ่งอำนวยความสะดวกภายในห้องพักนั้นต้องประกอบด้วย สัญญาณอินเตอร์เน็ต โทรทัศน์ ชุดโซฟานั่งเล่น ตู้เย็น และพื้นที่ระเบียงนอกห้อง ส่วนลักษณะทางกายภาพนั้นจากผลสำรวจจะพบว่ากลุ่มเป้าหมายมีความต้องการรูปทรงและการวางผังในลักษณะอาคารล้อมรอบสวนร่มรื่น โดยลักษณะที่จอดรถจะจอดรถเป็นส่วนหนึ่งของอาคารหรือจอดรถหน้าอาคารที่พัก ตำแหน่งล็อบบี้อยู่ตรงกลางบริเวณที่พักและมีมีพื้นที่ห้องอาหาร ซึ่งภายหลังจากการเก็บข้อมูลด้านความต้องการของกลุ่มเป้าหมายแล้วผู้วิจัยได้นำความต้องการจากการเก็บข้อมูลข้างต้นทั้งหมดมาออกแบบแนวทางการพัฒนาการวางผังและการจัดการพื้นที่ใช้สอยสำหรับที่พักนักเดินทางริมถนนทางหลวงสายหลักในประเทศไทยจำนวน 2 แบบ และนำแนวทางการออกแบบทั้ง 2 แบบไปสัมภาษณ์ความพึงพอใจของกลุ่มเป้าหมายและผู้จัดการสถานีบริการน้ำมันในพื้นที่ที่มีทำเลที่ตั้งที่เหมาะสม ซึ่งได้ผลสรุปของแนวทางการออกแบบที่พักนักเดินทางว่า เป็นลักษณะ Duplex 2 ชั้น เนื่องจากเป็นการผสมผสานความต้องการของกลุ่มเป้าหมายในทุกด้าน ไม่ว่าจะเป็นด้านที่จอดรถ ซึ่งสามารถจอดรอเป็นส่วนหนึ่งกับที่พัก และสามารถเดินเข้าห้องพักของตัวเองโดยไม่ผ่านห้องอื่น ๆ ได้ ซึ่งภายในห้องพักมีพื้นที่นั่งเล่นที่ชั้น 1 และระเบียงที่สามารถเดินออกไปยังสวนร่มรื่น ส่วนบริเวณชั้น 2 เป็นส่วนของห้องนอน ห้องน้ำและพื้นที่ตาข่ายนั่งเล่นที่ยื่นออกมาเพื่อการผ่อนคลาย โดยมีพื้นที่บริการด้านอาหารส่วนร่วมสำหรับผู้เข้าพักอีกด้วย ซึ่งมีราคา 1,200 บาท ที่จะเป็นราคาที่คุ้มค่าต่อการลงทุนของผู้ประกอบการ โดยงานวิจัยนี้ได้ให้ประโยชน์ในหลายภาคส่วน ทั้งภาครัฐได้รับการส่งเสริมการท่องเที่ยว ผู้ประกอบการได้ต้นแบบในการพัฒนาที่พักริมทางหลวงติดสถานีบริการน้ำมันอีกทั้งทำให้มีผู้เข้าใช้บริการสถานีบริการน้ำมันมากขึ้น ได้การพัฒนาการวางผังและการจัดการพื้นที่ใช้สอยสำหรับที่พักนักเดินทางริมถนนทางหลวงในประเทศไทยที่ตรงตามความต้องการและพฤติกรรมของนักเดินทาง และในส่วนของผู้ออกแบบสามารถนำแนวทางการวางผังโครงการนี้ไปพัฒนาต่อในด้านรูปลักษณ์อาคาร เอกลักษณ์อาคาร หรือการยืดหยุ่นการวางผังให้เหมาะสมกับบริบทของทำเลที่ตั้งได้